EXPUNERE DE MOTIVE

1. CONTEXTUL PROPUNERII

Regulamentul (UE) nr. 57/2011[1] al Consiliului nu a stabilit capturile totale admisibile (TAC - Total Allowable Catch ) pentru hamsie în Golful Biscaia în 2011, deoarece acestea au fost deja prevăzute în Regulamentul (UE) nr. 685/2010[2] al Consiliului de stabilire a posibilităților de pescuit pentru hamsie în Golful Biscaia pentru sezonul de pescuit 2010-2011.

2. ELEMENTELE JURIDICE ALE PROPUNERII

Având în vedere obiectivele politicii comune în domeniul pescuitului, stabilite în Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului, posibilitățile de pescuit trebuie stabilite pe baza avizelor științifice disponibile, luându-se în considerare aspectele biologice și socioeconomice și garantându-se în același timp tratamentul echitabil al diferitelor sectoare de pescuit.

În ceea ce privește stocul de hamsie din Golful Biscaia, avizul Comitetului științific, tehnic și economic pentru pescuit (CSTEP) din 15 iulie 2011 se bazează pe sezonul de pescuit care începe la 1 iulie 2011 și se încheie la 30 iunie 2012.

Prin Regulamentul (CE) nr. 53/2010 al Consiliului, Consiliul a stabilit TAC pentru exploatarea acestui stoc în perioada 1 iulie 2010–30 iunie 2011. Acum trebuie fixate TAC și alocarea acestora pe statele membre în cauză pentru următoarele 12 luni.

Avizul CSTEP estimează biomasa stocului la aproximativ 98 450 tone. Având în vedere propunerea Comisiei din 29 iulie 2009 de Regulament de instituire a unui plan pe termen lung pentru stocul de hamsie din Golful Biscaia și pentru pescăriile care îl exploatează[3] și dat fiind că evaluarea impactului aflată la baza propunerii furnizează cea mai recentă evaluare a impactului deciziilor cu privire la posibilitățile de pescuit pentru acest stoc, este oportună fixarea TAC pentru acest stoc în conformitate cu norma de exploatare stabilită în propunere. Prin urmare, pentru sezonul de pescuit cuprins între 1 iulie 2011 și 30 iunie 2012, TAC trebuie stabilite la 29 700 tone.

Se solicită Consiliului să adopte prezenta propunere în cel mai scurt timp posibil, pentru a permite pescarilor să își planifice activitățile pentru noul sezon de pescuit.

2011/0186 (NLE)

Propunere de

REGULAMENT AL CONSILIULUI

de stabilire a posibilităților de pescuit pentru hamsie în Golful Biscaia pentru sezonul de pescuit 2011-2012

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (3),

având în vedere propunerea Comisiei Europene,

întrucât:

1. Consiliului îi revine obligația de a stabili capturile totale admisibile (TAC) per pescărie sau grup de pescării. Posibilitățile de pescuit trebuie distribuite între statele membre astfel încât să se asigure fiecărui stat membru o anumită stabilitate în activitățile de pescuit pentru toate stocurile sau grupurile de stocuri și ținând cont în mod adecvat de obiectivele politicii comune în domeniul pescuitului stabilite prin Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[4].

2. În scopul gestionării adecvate a stocului și al simplificării, este oportun să se stabilească TAC și să li se aloce statelor membre cote pentru stocul de hamsie din Golful Biscaia (subzona ICES VIII) pentru un sezon de gestionare cu durata de un an, de la 1 iulie la 30 iunie anul viitor, și nu pentru o perioadă de gestionare de un an calendaristic.

3. Prin urmare, Regulamentul (UE) nr. 57/2011 al Consiliului[5] a stabilit posibilitățile de pescuit pentru anumite stocuri de pești în anul 2011, dar nu și pentru stocul de hamsie din Golful Biscaia.

4. TAC pentru hamsie în Golful Biscaia în sezonul de pescuit 2011-2012 ar trebui să fie stabilite pe baza avizelor științifice disponibile, luând în considerare aspectele biologice și socioeconomice și garantând tratamentul echitabil al diferitelor sectoare de pescuit.

5. Pentru a oferi un plan multianual pentru stocul de hamsie din Golful Biscaia, care să acopere sezonul de pescuit și să definească norma de control al exploatării care se aplică începând cu stabilirea posibilităților de pescuit, Comisia a prezentat la 29 iulie 2009 o propunere de Regulament de instituire a unui plan pe termen lung pentru stocul de hamsie din Golful Biscaia și pentru pescăriile care îl exploatează. Având în vedere respectiva propunere a Comisiei și dat fiind că evaluarea de impact aflată la baza propunerii în cauză furniza cea mai recentă evaluare a impactului deciziilor cu privire la posibilitățile de pescuit pentru stocul de hamsie din Golful Biscaia, este oportună stabilirea TAC pentru acest stoc de hamsie în consecință. Avizul emis de CSTEP la 15 iulie 2011 estima biomasa stocului la aproximativ 98 450 tone. Prin urmare, pentru sezonul de pescuit cuprins între 1 iulie 2011 și 30 iunie 2012, TAC ar trebui stabilite la 29 700 tone.

6. Având în vedere domeniul și perioada de aplicare specifice ale posibilităților de pescuit pentru hamsie, este oportun să se stabilească aceste posibilități de pescuit printr-un regulament separat. Pescăria ar trebui, cu toate acestea, să continue să facă obiectul dispozițiilor generale ale Regulamentului (UE) nr. 57/2011 în ceea ce privește condițiile de utilizare a cotelor.

7. În conformitate cu articolul 2 din Regulamentul (CE) nr. 847/96 din 6 mai 1996 privind introducerea unor condiții suplimentare pentru gestionarea interanuală a TAC și a cotelor de pescuit[6], este necesar să se determine în ce măsură stocul de hamsie din Golful Biscaia face obiectul măsurilor stabilite prin regulamentul menționat.

8. Având în vedere începutul sezonului de pescuit 2011-2012 și în scopul întocmirii raportului anual privind capturile, prezentul regulament ar trebui să intre în vigoare imediat și să se aplice de la 1 iulie 2011.

ADOPTĂ PREZENTUL REGULAMENT:

Articolul 1

Posibilitățile de pescuit pentru hamsie în Golful Biscaia

1. Capturile totale admisibile (TAC) și alocarea acestora per stat membru pentru sezonul de pescuit 1 iulie 2011-30 iunie 2012, pentru stocul de hamsie din subzona ICES VIII, așa cum este definită în Regulamentul (CE) nr. 218/2009, sunt următoarele (în tone de greutate în viu):

Specia: | Hamsie Engraulis encrasicolus | Zona ICES: | VIII (ANE/08.) |

Spania | 26 730 | TAC analitice |

Franța | 2 970 |

UE | 29 700 |

TAC | 29 700 |

2. Alocarea posibilităților de pescuit stabilită la alineatul (1) și utilizarea acestora sunt supuse condițiilor prevăzute la articolele 9, 12 și 14 din Regulamentul (UE) nr. 57/2011.

3. Se consideră că stocul menționat la alineatul (1) face obiectul unor TAC analitice în sensul Regulamentului (CE) nr. 847/96. Se aplică articolul 3 alineatele (2) și (3) și articolul 4 din regulamentul menționat.

Articolul 2

Intrarea în vigoare

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Se aplică de la 1 iulie 2011.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu,

Preşedintele

[1] JO L 24, 27.1.2011, pp. 1-125

[2] JO L 199, 31.07.2010, pp. 1-3

[3] COM(2009)399 final

[4] JO L 358, 31.12.2002, p. 59.

[5] JO L 24, 27.1.2011, pp. 1-125.

[6] JO L 115, 9.5.1996, p. 3.